Folketing
2012-11-20

Vi kan også fra radikal side bakke op om lovforslaget. Den nuværende praksis i forbindelse med tildeling af forsyningspligtbevillinger har vist sig ikke at være i orden i henhold til EU-lovgivningen, og vi har i praksis set et enkelt tilfælde, hvor en bevilling er blevet udfordret. Det har ikke været godt nok. Vi synes, at den nuværende lovgivning er sat i verden med en forholdsvis kort tidshorisont for at lappe det hul, som vi kan se vil opstå. Vi glæder os i lighed med Venstre og Socialdemokraterne også til det kommende reguleringseftersyn, og vi håber, at vi her kan sikre den egentlige liberalisering af elmarkedet med de proportioner, der er lagt ind i lovforslaget, og som sikrer, at man ikke frit kan udnytte de kunder, man har, til at sætte den pris, man nu vil, og skovle penge ind. Så vi er faktisk tilfredse med lovforslaget og bakker det varmt op. I øvrigt prøvede jeg selv her i morges at skifte elselskab, og jeg må sige, at det går ganske let og gesvindt, så jeg håber da også, at forbrugerne hen ad vejen vil vænne sig til, at man faktisk kan skifte elselskab, hvis man er i tvivl om, hvorvidt man nu får en passende pris. Det her forslag er i hvert fald, mener jeg, et godt første skridt hen imod en mere liberal og markedsrettet indretning af vores elmarked. Tak.